Louis Poulsen tredobler årsresultatet - Wood Supply DK
8. maj 2018 14:00 | Af Kasper Ørkild | Tip redaktionen om en historie
Det går fremad for belysningsproducenten under kapitalfonds ejerskab
Med et årsresultat på 78 mio. kr. tager belysningsproducenten Louis Poulsen et kvantespring på bundlinjen sammenlignet med 2016.
Læs også: Kapitalfond vil af med PH-lamperne
Louis Poulsen har siden 2014 været ejet af den danske kapitalfond Polaris, der fik aktiemajoriteten tilbage, efter de i 2007 havde solgt den til italienske Targetti.
Samme år, som Polaris fik belysningsproducenten tilbage, kunne Louis Poulsen præsentere et underskud på 17 mio. kr. efter skat, men siden er det kun gået én vej på Louis Poulsens bundlinje: Fremad.
- Under det forrige ejerskab kom der ikke så meget ud af produktudviklingen, markedsføringen og salgsudviklingen, som der burde. Den slags klassiske dyder er der nu skruet op for i det nye ejerskab. Og det betaler sig virkelig. En stor del af væksten ligger netop i nye produkter samt revitalisering af klassikere, siger administrerende direktør Søren Mygind Eskildsen til Finans.
Louis Poulsens portefølje af designere indeholder blandt andre Poul Henningsen, Arne Jacobsen og Verner Panton.
Læs også: Lynskifte: Designproducent headhunter nyansat rørdirektør
Og det er netop de klassiske lamper, der er blandt de væsentligste forklaringer på væksten, fortæller Søren Mygind Eskildsen.
- I 2017 kom vi med 13 nye produkter, og den udvikling fortsætter. Vi er en virksomhed med en skattekiste af produkter fra PH’s gamle design, som vi kan hente frem og relancere. Det gør vi i stor stil i kombination af nye samarbejder med moderne designere, siger han.
Der vil man også fremover holde positionen som et high end-belysningsmærke. Som en del af denne strategi tager man i 2019 også den danske arkitekt Finn Juhl ind.
Louis Poulsen Holding A/S
Nettoomsætning 801 750
Resultat af primær drift 98 62
Resultat før skat 105 42
Årets resultat 78 27
Balancesum 685 671
Egenkapital 354 278
Antal ansatte 311 256